Jongman vas oor verkragting van Knysna-pensioenarisŉ 24-jarige man verskyn Vrydag in die Knysna-landdroshof nadat hy glo vroeër die week ŉ 68-jarige vrou van dié kusdorpie beroof, ontvoer en verkrag het. Kapt. Bernadine Steyn, ŉ polisiewoordvoerder, het in ŉ verklaring gesê die vrou en haar 75-jarige man was by hul huis in Knysna Heights toe hulle Woensdag omstreeks 05:30 oorval is. Die verdagte het glo toegang deur ŉ oop venster tot die huis bekom. “Die man het aangedring op die egpaar se kluissleutels en kontant,” het Steyn gesê. “Hy het ook ander waardevolle items, waaronder juwele, ŉ kamera, klere, sonbrille en twee selfone gesteel.” Die man het die man se hande en voete met skoenveters vasgebind en die vrou na die motorhuis geneem en saam met haar in haar Toyota Corolla van die huis af weggery. “Die verdagte het die vrou na ŉ veld naby Concordia geneem waar hy haar glo verkrag het.” Die polisie het vinnis op die voorval reageer en die slagoffer in haar motor op ŉ grondpad opgespoor. Die verdagte is kort daarna op ŉ erf in Concordia vasgetrek. Die egpaar se gesteelde goedere is teruggekry. “Die verdagte was ook in besit van ŉ fiets en ŉ sak wat tydens ŉ ander huisbraak in Ridgeweg gebuit is,” het Steyn bygevoeg. Die man se 22-jarige medepligtige, wat glo tydens die voorval buite die huis in Ridgeweg gewag het, is Donderdag in hegtenis geneem. Die verdagte word van huisbraak aangekla en moet saam met die 24-jarige in die hof verskyn.